Mathewu 26 | IBhayibheli Elikuyi-Internet | INguqulo Yezwe ElishaMathewu 26:1-7526 Manje lapho uJesu esewaqedile wonke la mazwi, wathi kubafundi bakhe: 2 “Niyazi ukuthi ezinsukwini ezimbili kusukela manje yiphasika,+ futhi iNdodana yomuntu izonikelwa ukuba ibethelwe.”+ 3 Abapristi abakhulu namadoda amadala esizwe babuthana ndawonye egcekeni lompristi ophakeme owayebizwa ngokuthi uKayafase,+ 4 bacebisana+ ngokuba babambe uJesu ngeqhinga bambulale. 5 Nokho, babelokhu bethi: “Kungabi ngomkhosi, ukuze kungaveli siyaluyalu phakathi kwabantu.”+ 6 Lapho uJesu eseBhethaniya+ endlini kaSimoni onochoko,+ 7 kwasondela kuye owesifazane othile nomfuma we-alabhaste wamafutha abizayo anamakha,+ wawathela ekhanda lakhe njengoba ehlezi etafuleni. 8 Lapho bebona lokhu abafundi bathukuthela bathi: “Okwani lokhu kusaphaza okungaka?+ 9 Ngoba la mafutha ngabe athengiswe ngemali enkulu yaphiwa abantu abampofu.”+ 10 Ekuqaphela lokhu,+ uJesu wathi kubo: “Kungani nizama ukumkhathaza lona wesifazane? Ngoba wenze isenzo esihle kimi.+ 11 Abampofu+ ninabo ngaso sonke isikhathi, kodwa ngeke nibe nami ngaso sonke isikhathi.+ 12 Ngoba lapho lona wesifazane ethela la mafutha anamakha phezu komzimba wami, ukwenze ngenjongo yokungilungiselela ukungcwatshwa.+ 13 Ngiqinisile ngithi kini, Nomaphi lapho lezi zindaba ezinhle zishunyayelwa khona emhlabeni wonke, lokhu akwenzile lona wesifazane nakho kuyokhulunywa ngakho njengento ayokhunjulwa ngayo.”+ 14 Khona-ke omunye kwabayishumi nambili, lowo obizwa ngokuthi uJuda Iskariyothe,+ waya kubapristi abakhulu 15 wathi: “Nizonginikani ukuze ngimkhaphele kini?”+ Bamnqumela izinhlamvu zesiliva ezingamashumi amathathu.+ 16 Ngakho kusukela ngaleso sikhathi wayelokhu efuna ithuba elihle lokumkhaphela.+ 17 Ngosuku lokuqala lwamaqebelengwane angenamvubelo+ abafundi beza kuJesu, bathi: “Ufuna sikulungisele kuphi ukuba udle iphasika?”+ 18 Wathi: “Ngenani emzini kuSibanibani+ nithi, UMfundisi uthi, ‘Isikhathi sami esimisiwe siseduze; ngizogubha umkhosi wephasika kanye nabafundi bami kwakho.’”+ 19 Abafundi benza njengoba nje uJesu ebayalile, bazilungisa izinto zephasika.+ 20 Lapho sekuhlwile,+ wayehlezi etafuleni nabafundi abayishumi nambili.+ 21 Besadla, wathi: “Ngiqinisile ngithi kini, Omunye kini uzongikhaphela.”+ 22 Belusizi kakhulu ngalokhu, baqala ngamunye ngamunye ukuthi kuye: “Nkosi, akumina, akunjalo?”+ 23 Ephendula wathi: “Lowo ofaka isandla sakhe kanye nami esitsheni nguye ozongikhaphela.+ 24 Yiqiniso, iNdodana yomuntu iyahamba, njengoba nje kulotshiwe+ ngayo, kodwa maye+ kulowo muntu iNdodana yomuntu ekhashelwa ngaye!+ Bekuyoba kuhle kakhulu ngalowo muntu ukube wayengazalwanga.” 25 UJuda, owayesezomkhaphela, ephendula wathi: “Kungaba yimi, Rabi na?” Wathi kuye: “Wena ngokwakho ushilo.” 26 Njengoba beqhubeka bedla, uJesu wathatha isinkwa,+ futhi ngemva kokusho isibusiso, wasihlephula,+ wasinikeza abafundi, wathi: “Thathani, yidlani. Lokhu kusho umzimba wami.”+ 27 Wathatha nendebe,+ esebongile, wabanika yona, wathi: “Phuzani kuyo, nonke;+ 28 ngoba lokhu kusho+ ‘igazi’ lami+ ‘lesivumelwano,’+ elizothululwa ngenxa yabaningi+ ngenjongo yokuthethelelwa kwezono.+ 29 Kodwa ngiyanitshela: Kusukela manje kuqhubeke angisoze ngaphuza noma yini yalo mkhiqizo womvini kuze kube yilolo suku ngiwuphuza nani umusha embusweni kaBaba.”+ 30 Ekugcineni, ngemva kokuhlabelela izindumiso,+ baphuma baya eNtabeni Yeminqumo.+ 31 Khona-ke uJesu wathi kubo: “Nonke nizokhubeka ngami kulobu busuku, ngoba kulotshiwe ukuthi, ‘Ngizoshaya umalusi, izimvu zomhlambi zihlakazeke.’+ 32 Kodwa ngemva kokuba sengivusiwe, ngizonandulela ngiye eGalile.”+ 33 Kodwa uPetru, ephendula, wathi kuye: “Nakuba bonke abanye bekhubeka ngawe, mina angisoze ngakhubeka!”+ 34 UJesu wathi kuye: “Ngiqinisile ngithi kuwe, Kulobu busuku, ngaphambi kokuba iqhude likhale, wena uzongiphika kathathu.”+ 35 UPetru wathi kuye: “Ngisho noma kungadingeka ngife kanye nawe, angisoze ngakuphika.” Bonke abanye abafundi nabo basho into efanayo.+ 36 Khona-ke uJesu wafika nabo endaweni+ ebizwa ngokuthi iGetsemane, wathi kubafundi: “Hlalani lapha phansi ngesikhathi ngisayothandaza+ laphaya.” 37 Ethatha uPetru namadodana+ amabili kaZebedewu, waqala ukuba lusizi nokukhathazeka kakhulu.+ 38 Khona-ke wathi kubo: “Umphefumulo wami ulusizi kakhulu, kuze kube sekufeni.+ Hlalani lapha nilinde kanye nami.”+ 39 Eya phambili kancane, wawa ngobuso, wathandaza+ wathi: “Baba, uma kungenzeka, le ndebe+ mayidlule kimi. Nokho, kungabi njengoba kuthanda mina,+ kodwa kube njengoba kuthanda wena.”+ 40 Weza kubafundi wabathola belele, wathi kuPetru: “Ingabe madoda beningelinde nehora elilodwa nje kanye nami?+ 41 Hlalani nilindile+ futhi nithandaze+ njalo, ukuze ningangeni esilingweni.+ Yebo, umoya uyalangazela, kodwa inyama ibuthakathaka.”+ 42 Waphinda, ngokwesibili,+ wahamba futhi wathandaza, wathi: “Baba, uma kungenakwenzeka ukuba lokhu kudlule ngaphandle kokuba ngikuphuze, intando yakho mayenzeke.”+ 43 Waphinde weza futhi wabathola belele, ngoba amehlo abo ayesinda.+ 44 Ngakho, ebashiya, waphinde wahamba wayothandaza okwesithathu,+ ephinda futhi esho izwi elifanayo. 45 Khona-ke weza kubafundi wathi kubo: “Esikhathini esinjengalesi nilele niphumule! Bhekani! Ihora selisondele ukuba iNdodana yomuntu ikhashelwe ezandleni zezoni.+ 46 Sukumani, masihambe. Bhekani! Umkhapheli wami usesondele.”+ 47 Esakhuluma, bheka! uJuda,+ omunye wabayishumi nambili, weza ekanye nesixuku esikhulu siphethe izinkemba+ nemishiza sivela kubapristi abakhulu namadoda amadala esizwe.+ 48 Manje umkhapheli wakhe wayebanike isibonakaliso, wathi: “Lowo engimangayo, nguye; nimbambe.”+ 49 Futhi eqonda ngqo kuJesu wathi: “Sawubona, Rabi!”+ wamanga+ ngesisa esikhulu. 50 Kodwa uJesu+ wathi kuye: “Mfo, iyini injongo yokuba kwakho lapha?” Khona-ke basondela, babeka izandla kuJesu bambamba.+ 51 Kodwa, bheka! omunye kulabo ababenoJesu welula isandla sakhe wahosha inkemba yakhe, wagalela inceku yompristi ophakeme wasusa indlebe yayo.+ 52 Khona-ke uJesu wathi kuye: “Buyisela inkemba yakho endaweni yayo,+ ngoba bonke abaphatha inkemba bayobhubha ngenkemba.+ 53 Noma ucabanga ukuthi anginakunxusa yini kuBaba ukuba anginike ngalo mzuzwana amalegiyona ezingelosi angaphezu kwayishumi nambili?+ 54 Uma kuba njalo, imiBhalo ibiyogcwaliseka kanjani ukuthi kumelwe ukuba kwenzeke ngale ndlela?” 55 Ngalelo hora uJesu wathi ezixukwini: “Ingabe niphumele ukuzobamba mina niphethe izinkemba nemishiza njengokungathi nibhekene nomphangi?+ Usuku nosuku bengivame ukuhlala ethempelini+ ngifundisa, kodwa nokho aningibambanga. 56 Kodwa konke lokhu kuye kwenzeka ngenjongo yokuba kugcwaliseke imibhalo yabaprofethi.”+ Khona-ke bonke abafundi bamshiya babaleka.+ 57 Labo ababamba uJesu bamyisa kuKayafase+ umpristi ophakeme, lapho kwakubuthene khona ababhali namadoda amadala.+ 58 Kodwa uPetru waqhubeka emlandela ekujana impela, waze wafika egcekeni+ lompristi ophakeme, futhi, ngemva kokungena ngaphakathi, wahlala nezikhonzi zasendlini ukuze abone umphumela.+ 59 Phakathi naleso sikhathi abapristi abakhulu nayo yonke iSanhedrini babefuna ubufakazi obungamanga ngoJesu ukuze bambulale,+ 60 kodwa ababutholanga, nakuba kwavela ofakazi abaningi bamanga.+ Kamuva kweza ababili 61 bathi: “Lo muntu wathi, ‘Mina ngingalidiliza ithempeli likaNkulunkulu, ngilakhe ngezinsuku ezintathu.’”+ 62 Ngemva kwalokho umpristi ophakeme wasukuma wathi kuye: “Awunampendulo na? Kuyini lokhu laba abakufakaza ngawe?”+ 63 Kodwa uJesu waqhubeka ethule.+ Ngakho umpristi ophakeme wathi kuye: “Ngikufungisa+ uNkulunkulu ophilayo ukuba usitshele ukuthi unguye yini uKristu+ iNdodana kaNkulunkulu!” 64 UJesu wathi+ kuye: “Wena ngokwakho ushilo.+ Nokho mina ngithi kini madoda, Kusukela manje kuqhubeke+ nizobona iNdodana yomuntu+ ihlezi ngakwesokunene+ samandla iza iphezu kwamafu ezulu.”+ 65 Khona-ke umpristi ophakeme waklebhula izingubo zakhe zangaphandle, wathi: “Uhlambalazile!+ Sisabadingelani ofakazi?+ Bhekani! Manje senikuzwile ukuhlambalaza.+ 66 Uyini umbono wenu?” Baphendula bathi: “Ufanelwe ukufa.”+ 67 Khona-ke bamkhafulela ebusweni+ bamshaya+ ngezibhakela. Abanye bamshaya ngezimpama ebusweni,+ 68 bethi: “Siprofethele, wena Kristu.+ Ubani okushayile?”+ 69 UPetru wayehlezi ngaphandle egcekeni; futhi intombazane eyinceku yeza kuye, yathi: “Nawe, futhi, ubunoJesu waseGalile!”+ 70 Kodwa waphika phambi kwabo bonke, wathi: “Angazi ukuthi ukhuluma ngani.” 71 Ngemva kokuba esephumile waya endlini esesangweni, enye intombazane yambona yase ithi kulabo ababelapho: “Lo muntu ubenoJesu umNazaretha.”+ 72 Waphinda waphika futhi, wafunga, wathi: “Angimazi lo muntu!”+ 73 Ngemva kwesikhashana labo ababemi lapho beza bathi kuPetru: “Ngokuqinisekile nawe futhi ungomunye wabo, ngoba eqinisweni, ulimi lwakho luyakuceba.”+ 74 Khona-ke waqala ukuqalekisa nokufunga: “Angimazi lo muntu!” Masinyane iqhude lakhala.+ 75 UPetru wakhumbula izwi uJesu abelikhulumile, elithi: “Ngaphambi kokuba iqhude likhale, uzongiphika kathathu.”+ Waphumela ngaphandle wakhala kamunyu.+Mathewu 26
